**Rhif 2**

**Y gŵr gwahanglwyfus**

**Gweddi**

Arglwydd, byddwn yn cydnabod yn aml ein bod yn teimlo’n annigonol ac yn ddi-werth. Gwared ni rhag bod yn hunanol a helpa ni i geisio mwy o’th gwmni a’th fendith. Amen.

**Darllen**

Mathew 8:1–4 (Marc 1:40–45; Luc 5:12–16)

**Cyflwyniad**

Yn ddifyr iawn, ceir llawer o gymeriadau sy’n ymddangos yn hanesion iacháu yr Efengylau na wyddom ddim o’u henwau na’u cefndir, ond i’w stori fod yn fodd i’r darllenwyr weld mwy o Iesu. Roedd y gwahanglwyf yn gyffredin yn y wlad, ac yn glefyd nad oedd modd ei wella. Ar hyd hanes, roedd yn gwahanu pobl oddi wrth eraill, a hyd at ganol yr 20fed ganrif nid oedd triniaeth i’r cyflwr. Ceir hanes arall am Iesu yn iacháu deg o wahangleifion yr un pryd, naw Iddew ac un Samariad. Mae i’r hanes hwnnw neges ddyfnach ynglŷn â salwch ac angen yn dwyn y dioddefwyr o dras wahanol ynghyd, nes bod yr afiechyd yn clirio, a bod y rhwygiadau cenedlaethol yn ailymddangos. (Luc 17:11–19)

Mae’n siŵr y byddai gweld gwahangleifion yn olygfa gyffredin ym Mhalesteina, a bod eu hofnau a’u hunigrwydd yn gwbl ddealladwy. Tybed faint o gleifion oedd mewn unrhyw gymdogaeth ym Mhalesteina yng nghyfnod Iesu ar y ddaear? Pwy all ddweud, ond bod yr efengylwyr yn dangos cleifion felly’n dod at Iesu ac yn gofyn am lanhad. Pan ddangosir Iesu yn cyffwrdd y cleifion hyn ac yn dewis eu hiacháu, roedd yr efengylwyr yn dweud llawer am Iesu. Fyddai neb cyfrifol yn gwneud hynny, ond roedd y disgyblion yn gwybod fod Iesu’n fwy na’r afiechyd ac yn ei gyffyrddiad yn medru adfer y claf.

Elfen arwyddocaol arall yn yr hanes hwn, fel yn iacháu’r Deg Gwahanglwyfus, yw fod Iesu yn cymell y sawl a iachawyd i gydnabod eu bod wedi cael iachâd drwy ewyllys Duw, a bod angen i’r claf ymweld â’r ganolfan grefyddol Iddewig i ddangos hynny’n gyhoeddus.

**Myfyrdod**

Ar hyd y canrifoedd ac ar draws cymunedau, bydd pobl yn ymwybodol o’u hunigrwydd a’u hanobaith. Efallai nad dioddef o gyflwr y gwahanglwyf fyddai sefyllfa pawb, ond yr un yw’r gofid a’r unigrwydd gyda chyflyrau eraill. Bydd yr eglwys ym mhob cyd-destun am ddweud fod Iesu yn cydymdeimlo â’r unig a’r dolurus ac yn ymateb i’w gofyn hwy. Pwy a ŵyr beth yw ing person arall: boed oherwydd gofid meddygol, emosiynol neu gymdeithasol? Mae’n hawdd dychmygu bod y person ynghanol y stori angen rhywun arall i ddeall ac i ymateb yn gadarnhaol. Ym mhob hanesyn fel hyn yn y Testament Newydd, mae Iesu yn gwneud gwahaniaeth i fywyd yr unigolyn ac yn adfer y person.

Elfen erall yw fod y dioddefwr yn ddienw, fel pe bai’r efengylwyr am ddweud wrth y sawl a fyddai’n darllen y deunydd nad oes unrhyw un yn ddienw ac yn ddieithr i Iesu. Byddwn yn cerdded heibio’r lliaws bob dydd, ac yn aml, ni fyddwn yn gwneud unrhyw ymdrech i gydnabod y sawl sy’n cerdded tuag atom ar y stryd neu mewn tŷ bwyta. \*Nid dieithriaid mohonom ar ein taith drwy fywyd, ond pererinion yn rhannu’r ffordd, yn gyd-ddibynnol am gwmnïaeth ac angen perthyn i eraill.\*

Trydedd elfen yr hanes yw fod y claf wedi adnabod Iesu ac yn dweud bod croeso i’r Iesu ei wella. Ein cyfle ni, bobl y ffydd, yw cyflwyno Iesu i eraill a’u hannog i wahodd Iesu i mewn i’w byd ac i wneud y gwahaniaeth. Byddwn yn ddigon parod i gynnig arbenigwr a all wella cyflyrau o salwch neu ein cynorthwyo i ddatrys gofidiau ariannol. \*Faint o gymeradwyo Iesu a wnawn i eraill?\* \*Tybed pa fath o wahaniaeth a wêl ein cyfeillion ynom ni wedi i ni wahodd Iesu i ddylanwadu ar ein bywyd a’n gwella.\*

**Gweddi**

Arglwydd, byddwn yn gyson yn dy wahodd i fewn i’n bywydau ac i’n gwella. Cydnabod ei aflendid a wnaeth y gwahanglwyfus, a chydnabyddwn ninnau hefyd fod staen y byd ar ein bywydau ac angen i ni gael ein glanhau. Canwn gyda’r emynydd: ‘Golch fi’n burlan yn y gwaed / a gaed ar Galfarî’, a galw allan ‘Syr, os mynni, gellir fy nglanhau’. Amen.

**Trafod ac ymateb**:

Yn y dyddiau hyn o bellhau cymdeithasol, trafodwch ffyrdd o ‘gyffwrdd’ â rhai sydd mewn unigrwydd amlwg a heb fod mor amlwg, ac ewch ati i weithredu ar un ohonynt os na wnaethoch yn barod.

Trafodwch y tair brawddeg sydd wedi eu nodi â \* \*.